ทองปิดร่วง 46.2 ดอลล์
สัญญาทองคำตลาดนิวยอร์กปิดร่วงลง  46.2 ดอลล์หลัง"เบอร์นันเก้"ไม่ส่งสัญญาณใช้ QE3
8 มิ.ย. 2555

สัญญาทองคำตลาดนิวยอร์กปิดร่วงลง  46.2 ดอลล์หลัง"เบอร์นันเก้"ไม่ส่งสัญญาณใช้ QE3 
สัญญาทองคำตลาด COMEX (Commodity Exchange) ส่งมอบเดือนส.ค.ร่วงลง 46.2 ดอลลาร์ หรือ 2.83% ปิดที่ 1,588 ดอลลาร์/ออนซ์ หลังจากเคลื่อนตัวในช่วง 1627.0 - 1588.0 ดอลลาร์
จากการเปิดเผยของนักวิเคราะห์ ระบุว่า สัญญาทองคำร่วงลงต่ำกว่าระดับ 1,600 จุด เนื่องจากนักลงทุนผิดหวังที่เบอร์นันเก้ไม่ได้ส่งสัญญาณการใช้มาตรการ QE3 ในระหว่างการแถลงต่อคณะกรรมาธิการร่วมทางเศรษฐกิจแห่งสภาคองเกรสเมื่อช่วงค่ำวานนี้ตามเวลาไทย แม้เบอร์นันเก้ประกาศว่าเฟดพร้อมที่จะใช้มาตรการต่อไปเพื่อหนุนการฟื้นตัวของเศรษฐกิจสหรัฐก็ตาม
เบอร์นันเก้กล่าวว่า วิกฤตหนี้ยุโรปที่ทวีความรุนแรงขึ้นนั้น ได้ส่งให้ระบบเศรษฐกิจและแนวโน้มการฟื้นตัวของเศรษฐกิจสหรัฐตกอยู่ในความเสี่ยงอย่างมาก
นอกจากนี้ เบอร์นันเก้ได้แสดงความวิตกกังวลเกี่ยวกับปัญหาหนี้สาธารณะ และเสถียรภาพของธนาคารพาณิชย์ในหลายประเทศของยูโรโซน ซึ่งปัญหาเหล่านี้ยังคงสร้างความตึงเครียดให้กับตลาดการเงินทั่วโลก